Diari Oficial de la Generalitat Valenciana


Sumari del DOGV 7887, del 04-10-2016 (2016/7674)

RESOLUCIÓ de 30 de setembre de 2016, del secretari autonòmic de Medi Ambient i Canvi Climàtic, sobre l'autorització per a la crema de la palla d'arròs en l'entorn del llac de l'Albufera de València.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7887

Data del DOGV
:   04-10-2016

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2016/7674


Data del document
:   30-09-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 30 de setembre de 2016, del secretari autonòmic de Medi Ambient i Canvi Climàtic, sobre l'autorització per a la crema de la palla d'arròs en l'entorn del llac de l'Albufera de València. [2016/7674]  
Amb data 12 de setembre de 2016, la Direcció General d'Agricultura, Ramaderia i Pesca emet un informe de Sanitat Vegetal, en el qual justifica que l'absència de crema de la palla i restolls del cultiu de l'arròs en els últims anys ha afavorit la dispersió de la mala herba Leersia oryzoides en diversos focus dispersos dins del Parc Natural de l'Albufera de València, així com l'increment de malalties (Pyricularia orizae) i plagues (Chilo suppressalis), i l'excés de matèria orgànica en zones humides inundades després del cultiu, la qual cosa ha propiciat fenòmens d'anòxia i d'aigües negres.  
Els informes tècnics del Servei de Sanitat Vegetal de la Conselleria d'Agricultura, Medi Ambient, Canvi Climàtic i Desenvolupament Rural, indiquen que la crema completa de tota la palla i restolls de l'arròs, realitzada sota condicions controlades i en combinació amb altres operacions de labor i manteniment del sòl, pot contribuir eficientment al control dels danys ocasionats per anòxia o akiochi, així com a la lluita contra la Leersia i, indirectament, reduir els nivells de població de vectors i formes latents de plagues i malalties que haurien de combatre's en el següent cicle de cultiu amb productes fitosanitaris.  
  
En l'informe esmentat també es posa de manifest l'eficàcia de les mesures excepcionals adoptades per als anys 2014 i 2015, en els quals la crema controlada de restolls en zones amb alt nivell d'incidència, en zones amb presència i en zones d'alt risc d'invasió de Leersia oryzoides, va servir per a frenar la dispersió de la mala herba.  
Sanitat Vegetal identifica les zones o tancats de cultiu d'arròs amb alt nivell d'incidència, presència o alt risc d'invasió de Leersia oryzoides, i estableix com a zona amb presència d'anòxia o akiochi tota la superfície cultivada d'arròs a la Comunitat Valenciana.  
Així, la Direcció General d'Agricultura, Ramaderia i Pesca, d'acord amb els objectius de la Llei 43/2002, de Sanitat Vegetal, proposa per al control de la Leersia oryzoides i previndre els danys de l'anòxia, la crema de les restes del cultiu d'arròs immediatament després de la recol·lecció, i abans de la inundació, executada sota les condicions previstes per les autoritats mediambientals i de les normes generals en matèria de prevenció d'incendis, que tindrà caràcter excepcional.  
  
Vist que la crema de la palla de l'arròs està exempta del compliment de la condició de no cremar les restes de collita de cereal per l'Ordre 7/2016, de 18 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es regula l'aplicació de la condicionalitat i s'estableixen els requisits legals de gestió i les bones condicions agràries i mediambientals que han de complir les persones beneficiàries que reben pagaments directes, determinades primes anuals de desenvolupament rural, o pagaments en virtut de determinats programes de suport al sector vitivinícola a la Comunitat Valenciana.  
  
Vist l'informe de 26 de setembre de 2016, de la Direcció General de Medi Natural i d'Avaluació Ambiental, respecte a la protecció del medi natural, i més en concret del Parc Natural de l'Albufera, no pareix inconvenient aquesta consideració, sempre que es complisca la finalitat última de la mesura, és a dir, la no-producció d'aigües anòxiques. En aquest sentit, és necessari que la crema es duga a terme de manera que es garantisca la completa mineralització de la palla de l'arròs, per la qual cosa la pràctica esmentada haurà d'executar-se durant el període necessari per a això.  
Vistos els articles 145 i 146 del Decret 98/1995, de 16 de maig, del Govern Valencià, pel qual s'aprova el Reglament forestal de la Llei 3/1993, de 9 de desembre, Forestal de la Comunitat Valenciana, que estableix que en els terrenys forestals, en els contigus o amb una proximitat menor de 500 metres d'aquells, podran realitzar-se, amb l'autorització prèvia la crema de marges de cultiu o de restes agrícoles o forestals, fora del període comprés entre l'1 de juliol i el 30 de setembre. Aquestes autoritzacions, conforme l'article 147, corresponen als directors dels serveis territorials de la Conselleria de Medi Ambient, i es troben delegades en els agents mediambientals, conforme la Resolució de 28 de gener de 2016, del director territorial de València.  
  
Vista la Resolució de 26 de maig de 2016, de la directora general de Prevenció d'Incendis Forestals, sobre modificació del període de cremes per a 2016, que disposa que amb caràcter extraordinari, i únicament per raons fitosanitàries, d'investigació o altres motius d'urgència degudament justificats que no permeten el seu ajornament, es podran autoritzar cremes durant el període comprés entre el 15 de juny fins al 30 de juny, ambdós inclosos, i des de l'1 d'octubre fins al 16 d'octubre, ambdós inclosos, sempre que existisca resolució en aqueix sentit de la direcció general competent en prevenció d'incendis forestals.  
  
Vista la Resolució de 10 de març de 2014, de la Direcció General de Prevenció, Extinció d'Incendis i Emergències, sobre reducció dels horaris aptes per a la realització de cremes que disposa que, amb caràcter extraordinari, i únicament per raons fitosanitàries o altres motius d'urgència degudament justificats, es podran autoritzar cremes fora del període comprés horari comprés entre l'ortus i les 13.30 hores, sempre que existisca resolució prèvia en aqueix sentit d'aquesta direcció general.  
  
Vist l'informe proposta favorable de 26 de setembre de 2016, de la Direcció General de Prevenció d'Incendis Forestals, a la realització de les cremes de restes vegetals provinents del cultiu de l'arròs en parcel·les situades a menys de 500 metres de terreny forestal, en l'entorn de l'Albufera de València, en horari des de les 13.00 fins a les 18.00.  
  
Vist que el sòl forestal serà el definit conforme a l'annex cartogràfic del Decret 58/2013, de 3 de maig, del Consell, pel qual s'aprova el Pla d'Acció Territorial Forestal de la Comunitat Valenciana (PATFOR), i les definicions oferides per l'article 2 de la Llei 3/1993, de 9 de desembre, Forestal de la Comunitat Valenciana, i l'article 5 de la Llei 43/2003, de 21 de novembre, de Forests.  
D'acord amb l'article 34 del Decret 103/2015, de 7 de juliol, del Consell, pel que estableix l'estructura orgànica bàsica de la Presidència i de les conselleries de la Generalitat, la Secretaria Autonòmica de Medi Ambient i Canvi Climàtic assumeix les funcions que li atribueix l'article 68 de la Llei 5/1983, de 30 de desembre, del Consell, en matèria d'espais naturals i prevenció d'incendis forestals, entre altres, considerant que en depenen les direccions generals de Medi Natural i d'Avaluació Ambiental i de Prevenció d'Incendis Forestals.  
  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 12 estableix que la competència és irrenunciable i s'exercirà precisament pels òrgans administratius que la tinguen atribuïda com a pròpia, excepte els casos de delegació o avocació, i en l'article 14 que els òrgans superiors podran avocar per a si el coneixement d'un assumpte la resolució del qual corresponga ordinàriament o per delegació als seus òrgans administratius dependents, quan circumstàncies d'índole tècnica, econòmica, social, jurídica o territorial ho facen convenient.  
  
Per tot l'anterior, resolc:  
  
Primer  
Avocar la competència de la Direcció General de Prevenció d'Incendis Forestals prevista en la Resolució de 26 de maig de 2016, així com en la Resolució de 10 de març de 2014, per a autoritzar, amb caràcter extraordinari i únicament per raons fitosanitàries, l'ús del foc en aquells terrenys contigus o amb una proximitat menor de 500 metres de terreny forestal, dedicats al cultiu de l'arròs, des de l'1 d'octubre fins al 16 d'octubre de 2016, ambdós inclosos, en l'entorn de l'Albufera de València.  
  
Segon  
Avocar la competència de la Direcció General de Prevenció d'Incendis Forestals prevista en la Resolució de 10 de març de 2014, per a autoritzar, amb caràcter extraordinari i únicament per raons fitosanitàries, l'ús del foc en aquells terrenys contigus o amb una proximitat menor de 500 metres de terreny forestal, dedicats al cultiu de l'arròs, en horari diferent del comprés entre l'ortus i les 13.30, en l'entorn de l'Albufera de València.  
  
Tercer  
Avocar la competència del director territorial de València, l'exercici de la qual està delegat als agents mediambientals, per Resolució de 28 de gener de 2016, del director territorial de València, per a l'autorització de la crema de restes agrícoles en aquells terrenys contigus o amb una proximitat menor de 500 metres de terreny forestal, dedicats al cultiu de l'arròs, fora del període comprés entre l'1 d'octubre i el 16 d'octubre de 2016, ambdós inclosos, i fins al 30 d'octubre de 2016, en l'entorn de l'Albufera de València.  
  
Quart  
Autoritzar, de forma general, la crema de restes de restolls i palla d'arròs en aquelles superfícies de cultiu ubicades als municipis d'Albalat de la Ribera, Albal, Alfafar, Algemesí, Catarroja, Corbera, Cullera, Favara, Fortaleny, Llaurí, Massanassa, Polinyà de Xúquer, Riola, Sedaví, Silla, Sollana, Sueca i València, des de l'1 d'octubre fins al 29 d'octubre de 2016, ambdós inclosos, i en horari des de les 13.00 fins a les 18.00 hores, amb les condicions següents:  
a) A fi d'evitar la producció d'aigües anòxiques, la crema del restoll o palla d'arròs haurà de realitzar-se de manera que garantisca la seua completa mineralització, per la qual cosa aquesta s'efectuarà durant el període necessari per a això.  
b) En aquelles parcel·les contigües o amb una proximitat menor de 500 metres de terreny forestal, aquesta autorització serà vàlida si, prèviament a la crema, s'ha netejat d'herbes i matoll una faixa d'amplària suficient, i no inferior en cap cas als dos metres al voltant d'on es vol realitzar la crema.  
c) El foc haurà de quedar completament extingit abans de les 18.00. No s'abandonarà la vigilància de la zona de crema fins que el foc estiga totalment apagat.  
d) La persona autoritzada prendrà totes les mesures complementàries que considere oportunes, i en tot moment serà el responsable de quants danys puga causar.  
e) Conforme a l'article 156 del Decret 98/1995, en aquelles parcel·les contigües o amb una proximitat menor de 500 metres de terreny forestal en els dies i zones en què l'índex de perill d'incendis siga extrem (nivell de preemergència 3 per risc d'incendis forestals) aquesta autorització quedarà en suspens.  
f) Igualment, i atenent a les possibles molèsties als residents en les poblacions veïnes a les zones arrosseres de l'Albufera i a la seguretat del trànsit aeri, aquesta autorització quedarà en suspens els dies en què les condicions meteorològiques així ho aconsellen. Per a això, diàriament s'avaluarà amb els mitjans propis de la Direcció General de Prevenció d'Incendis Forestals, les condicions atmosfèriques i meteorològiques en l'entorn del llac de l'Albufera, comunicant les condicions previstes als ajuntaments i consells agraris dels termes municipals afectats, per al seu trasllat a les persones interessades.  
g) Els dies amb inversió tèrmica només es podrà cremar en la zona sud del llac de l'Albufera.  
h) Les cremes s'ordenen en els següents sectors i condicions de crema:  
- Sector Nord del llac de l'Albufera: es podrà cremar els dies amb vents de direcció compresa entre el nord i l'oest (entre 270º i 360º), la velocitat dels quals siga igual o inferior a 20 km/h.  
- Sector Est del llac de l'Albufera: es podrà cremar els dies amb vents de direcció nord-est i sud-est (entre 45º i 135º), la velocitat dels quals siga igual o inferior a 15 km/h.  
- Sector Sud del llac de l'Albufera, es podrà cremar amb dies amb vents de direcció nord i sud-oest (entre 225º i 360º), la velocitat dels quals siga igual o inferior a 15 km/h.  
- Sector Oest del llac de l'Albufera, es podrà cremar amb dies amb vents de direcció nord-oest i sud-oest (entre 225º i 315º), la velocitat dels quals siga igual o inferior a 20 km/h.  
  
Contra aquesta resolució, que esgota la via administrativa, les persones interessades podran interposar recurs contenciós administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa; o potestativament, recurs de reposició davant aquest mateix òrgan, en el termini d'un mes, comptat en els termes ja referits, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí que les persones interessades puguen proposar qualsevol altre que hi estimen escaient.  
  
València, 30 de setembre de 2016.- El secretari autonòmic de Medi Ambient i Canvi Climàtic: Julià Álvaro Prat.